Adobe InDesign

Adobe InDesign je počítačový program na zalomenie a sadzbu dokumentov od firmy Adobe. Program pracuje interaktívne - WYSIWYG, čím sa zaraďuje do rovnakej skupiny ako QuarkXPress alebo Adobe PageMaker na rozdiel od TeXu, ktorý spracúva celý zdrojový text naraz.

InDesign bol uvedený ako priamy konkurent tradičného programu pre zalomenie QuarkXPress. Spočiatku si ťažšie získaval užívateľov, ktorí už boli navyknutí na ovládanie QuarkXPressu.
Verzie CS a CS2 boli predávané aj spolu s programami Photoshop, Illustrator a Acrobat pod spoločným názvom Creative Suite. Užívateľ tak dostane 4 programy za cenu len o niečo vyššiu ako cena samotného QuarkXpressu.

InDesign rýchlo predbehol svojich konkurentov na trhu DTP. InDesign podporuje export dokumentov do Adobe Portable Document Format (.pdf) a ponúka podporu viacerých jazykov, čo QuarkXPress ponúka až v drahšej verzii Passport. Indesign bol prvým väčším DTP programom, ktorý podporuje kódovanie textu Unicode, pokročilé funkcie OpenType fontov či optické zarovnávanie okrajov. Výhodou je aj podobnosť rozhrania s ostatnými známymi produktami od firmy Adobe ako napr. Illustrator či Photoshop.

InDesign je určený na zalomenie periodík, plagátov či iných tlačených médií. Dlhšie dokumenty sa obyčajne stále zalamujú v Adobe FrameMakeri (manuály a technická dokumentácia) alebo v QuarkXpresse (knihy, katalógy).

 Verzie 
 InDesign 1.0 - 16. august 1999
 InDesign 1.5 - 2001
 InDesign 2.0 - január 2002
 InDesign CS (3.0) - október 2003
 InDesign CS2 (4.0) - máj 2005
 InDesign CS3 (5.0) - april 2007
 InDesign CS4 (6.0) - október 2008
 InDesign CS5 (7.0) - október 2010
 InDesign CS6 (8.0) - apríl 2012
 InDesign CC (2015) - 2014
 InDesign CC (2016) - 2015
 InDesign CC (2017) - 2016
 InDesign CC (2018) - 2017
 InDesign CC (2019) - 2018
 InDesign CC (2020) - 2019

Kategória:DTP softvér
Kategória:Sadzačský softvér
Kategória:Softvér firmy Adobe